'मेलम्चीको पानी वर्षामा सुरुङमा नपठाए हिउँदमा पनि लैजान दिँदैनौं' 
सिन्धुपाल्चोकका बाढी प्रभावितले बर्षात्‌मा मेलम्ची खोलाको पानी काठमाडौं नल्याए हिउँदमा पनि रोक्ने चेतावनी दिएका छन् । 
काठमाडौँ — सिन्धुपाल्चोकका बाढी प्रभावितले बर्षात्‌मा मेलम्ची खोलाको पानी काठमाडौं नल्याए हिउँदमा पनि रोक्ने चेतावनी दिएका छन् । बाढीपहिरोबाट आक्रान्त आफूहरुलाई मेलम्चीले बेवास्ता गरेको भन्दै स्थानीय संघर्ष समिति र राजनीति दलहरुले बुधबार संयुक्त विज्ञप्ति प्रकाशित गरेर यस्तो चेतावनी दिएका हुन् । २०७८ को बाढीले क्षतिग्रस्त मेलम्ची र हेलम्बु क्षेत्रका प्रभावितको समस्यामा ध्यान नदिएको भन्दै स्थानीयले विभिन्न चरणको आन्दोलन गरिरहेका छन् । हिउँदमा सहज भएको अवस्थामा मेलम्ची खोलाको पानी २६ किमि सुरुङमार्फत काठमाडौं ल्याइएको छ । वर्षात् हुनेबित्तिकै सुरुङको पानी खोलातर्फ फर्काउने गरिएको छ । वर्षात्‌मा बाढी आएर नोक्सानी गर्ने सम्भावना भएकाले पानी खोलामा फर्काउन नदिने स्थानीयले बताए । उनीहरुले पानी खोलामा नफर्काउन चेतावनी नै दिएका छन् । वर्षात्‌मा मेलम्चीको पानी काठमाडौं ल्याउन सम्भव छैन । पानी निरन्तर सुरुङमा पथान्तरण गर्ने हो भने सामान्य वर्षात्‌ले पनि ढुंगा र लेदो माटोले ठूलो नोक्सानी गर्ने मेलम्ची आयोजनका प्राविधिकहरुको भनाइ छ । मेलम्चीको मुहान क्षेत्र नै सारेर स्थायी संरचना नबनाएसम्म वर्षात्‌मा पानी काठमाडौं ल्याउन सक्ने अवस्था छैन । बाढी पीडित संघर्ष समिति र स्थानीय राजनीतिक दलहरूले संयुक्त विज्ञाप्तिमार्फत वर्षात्‌मा पानी नलगे हिउँदमा पनि लैजानन दिने चेतावनी दिएका छन् । उनीहरुले वर्षायाममा पनि सुरुङ प्रवेश गराइएको पानी निरन्तर पथान्तरण गर्न भनेका छन् । मेलम्चीको पानी वर्षात् सुरु नहुन्जेल काठमाडौंवासीको धारामा आउने गरेको छ ।संघर्ष समितिका अध्यक्ष पासाङ लामा, कांग्रेस हेलम्बु गाउँपालिका अध्यक्ष राजकुमार भण्डारी, एमाले हेलम्बु अध्यक्ष वेनबहादुर पण्डित, माओवादी गाउँ कमिटी अध्यक्ष मोदनाथ भण्डारी, राष्ट्रिय प्रजातन्त्र पार्टी हेलम्बुका अध्यक्ष रामबाबु सापकोटा र राष्ट्रिय स्वतन्त्र पार्टीका हेलम्बुका प्रतिनिधिहरुद्वारा हस्ताक्षरित विज्ञप्तिमा वर्षायाममा सुरुङ प्रवेश गराइएको पानी खोलातर्फ नफर्काउन चेतावनी दिएका छन् । बाढीपछि स्थानीय संघर्ष समितिले सरकार र मेलम्ची आयोजनालाई विभिन्न माग राख्दै आए पनि बेवास्ता गरेको गुनासो स्थानीयको छ । हिँउदमा पानी काठमाडौं लैजाने र वर्षात्‌मा तटीय क्षेत्रमा फर्काएर बाढीको जोखिम भने स्थानीयलाई छाड्ने भन्दै आफूहरुको गम्भीर ध्यानाकर्षण भएको विज्ञप्तिमा उल्लेख छ । संघर्ष समितिका अध्यक्ष एवं साविक हेलम्बु गाउँ विकास समितिका अध्यक्ष पासाङले आफूहरुको समस्या सरकार र मेलम्ची खानेपानी आयोजनाले समाधान गर्न नसकेको बताए । बाढीले प्रभावितको आवास निर्माण तथा सडकलगायतका भौतिक संरचना निर्माणमा बेवास्ता गरेर पानी लैजाने काममात्र गरेको भनाइ उनको रहेको छ । आफूहरुको अनुरोधलाई कमजोरी ठानेर पानीखोलातिरै फर्काएमा हिउँदमा पुनः पानी काठमाडौं ल्याउन नदिने उनले बताए । 